
EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ
Έκθεση σχετικά με την εμπειρία των κρατών μελών όσον αφορά την οδηγία 2009/41/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την περιορισμένη χρήση γενετικώς τροποποιημένων μικροοργανισμών (αναδιατύπωση) για την περίοδο 2006 – 2009
ΠΙΝΑΚΑΣ ΠΕΡΙΕΧΟΜΕΝΩΝ 
Έκθεση σχετικά με την εμπειρία των κρατών μελών όσον αφορά την οδηγία 2009/41/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την περιορισμένη χρήση γενετικώς τροποποιημένων μικροοργανισμών (αναδιατύπωση) για την περίοδο 2006 – 2009
Λεπτομέρειες περιέχονται στο παράρτημα I και II του παρόντος εγγράφου, που αποτελούν έγγραφα εργασίας των υπηρεσιών της Επιτροπής.

ΕΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ
Έκθεση σχετικά με την εμπειρία των κρατών μελών όσον αφορά την Οδηγία 2009/41/ΕΚ του Ευρωπαϊκού Κοινοβουλίου και του Συμβουλίου της 6ης Μαΐου 2009 για την περιορισμένη χρήση γενετικώς τροποποιημένων μικροοργανισμών (αναδιατύπωση) για την περίοδο 2006 – 2009
Οι πληροφορίες που περιλαμβάνονται στην παρούσα έκθεση συγκεντρώθηκαν από την Επιτροπή από μεμονωμένες εκθέσεις που υποβλήθηκαν από τα κράτη μέλη σύμφωνα με το άρθρο 17 της οδηγίας 2009/41/ΕΚ για την περιορισμένη χρήση γενετικώς τροποποιημένων μικροοργανισμών. Η οδηγία 2009/41/ΕΚ είναι η αναδιατύπωση της οδηγίας 90/219/ΕΟΚ που τροποποιήθηκε από την οδηγία 98/81/ΕΚ.

ΠΡΟΛΟΓΟΣ
Το άρθρο 17 παράγραφος 2 της οδηγίας 2009/41/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009 για την περιορισμένη χρήση γενετικώς τροποποιημένων μικροοργανισμών (αναδιατύπωση) ορίζει ότι τα κράτη μέλη διαβιβάζουν συνοπτική έκθεση στην Επιτροπή ανά τριετία σχετικά με την πείρα τους από την εφαρμογή της οδηγίας. Σύμφωνα με το άρθρο 17 παράγραφος 3, η Επιτροπή δημοσιεύει περίληψη βασιζόμενη στις προαναφερόμενες εκθέσεις.
Από τα δύο νέα κράτη μέλη, τα οποία προσχώρησαν τον Ιανουάριο του 2007, ζητήθηκε να υποβάλουν εκθέσεις ως προς την πείρα τους, σχετικά με την οδηγία, για πρώτη φορά το 2009. Η πέμπτη συνοπτική έκθεση της Επιτροπής περιείχε πληροφορίες σχετικά με την εκ μέρους τους μεταφορά στο εθνικό τους δίκαιο, της οδηγίας 98/81/EΚ, που υπήρχε πριν από την οδηγία 2009/41/EΚ. 

Ούτε η Ευρωπαϊκή Επιτροπή ούτε οποιοδήποτε άλλο άτομο που ενεργεί για λογαριασμό της φέρει ευθύνη για τη χρήση των πληροφοριών που περιέχονται στην παρούσα έκθεση.

ΕΙΣΑΓΩΓΗ
Η παρούσα έκθεση βασίζεται στην έκτη σειρά εκθέσεων που έχουν υποβάλει τα κράτη μέλη. Η λήξη της προθεσμίας υποβολής των εκθέσεων των κρατών μελών ήταν η 30ή Μαΐου 2010. Ορισμένα κράτη μέλη υπέβαλαν τις εκθέσεις τους πριν από τη λήξη της προβλεπόμενης προθεσμίας, ενώ πολλά καθυστέρησαν. Η τελευταία έκθεση ελήφθη στις 6 Μαρτίου 2012. Κατά τη συγγραφή της παρούσας έκθεσης, είχαν κοινοποιηθεί εθνικές εκθέσεις από όλα τα κράτη μέλη εκτός από δύο. Γενικά, τα κράτη μέλη υπέβαλαν κατάλληλες πληροφορίες .

Τα κράτη μέλη κλήθηκαν να παράσχουν στοιχεία για τα ακόλουθα θέματα:

· Δραστηριότητες και εγκαταστάσεις
· Συστήματα κοινοποίησης και έγκρισης

· Αξιολόγηση του κινδύνου και κατάταξη των περιορισμένων χρήσεων
· Ατυχήματα 

· Ζητήματα επιθεώρησης και επιβολής 
· Προβλήματα ερμηνείας των διατάξεων 

· Κλινικές δοκιμές βάσει των διατάξεων της οδηγίας 
· Δημόσια διαβούλευση και ενημέρωση 

· Προστασία εμπιστευτικών πληροφοριών 

· Απόρριψη αποβλήτων 

Το κείμενο που ακολουθεί συνοψίζει τις πληροφορίες που ελήφθησαν από τα κράτη μέλη σύμφωνα με τους τίτλους που παρασχέθηκαν και υποδεικνύει τις ομοιότητες και τις διαφορές μεταξύ των εμπειριών των κρατών μελών. Περαιτέρω στοιχεία από τις μεμονωμένες εκθέσεις τριετίας των κρατών μελών παρέχονται στα δύο παραρτήματα της παρούσας έκθεσης, τα οποία αποτελούν έγγραφα εργασίας των υπηρεσιών της Επιτροπής.
1.
Επισκόπηση δραστηριοτήτων και εγκαταστάσεων
Στο πλαίσιο της οδηγίας 2009/41/EΚ, οι περιορισμένες χρήσεις θα πρέπει να γνωστοποιούνται στις αρμόδιες εθνικές αρχές. Σύμφωνα με το άρθρο 2 στοιχείο γ), ως «περιορισμένη χρήση» νοείται «κάθε δραστηριότητα κατά την οποία μικροοργανισμοί τροποποιούνται γενετικώς ή κατά την οποία οι ΓΤΜ αυτοί καλλιεργούνται, αποθηκεύονται, μεταφέρονται, καταστρέφονται, απορρίπτονται ή χρησιμοποιούνται καθ’ οιονδήποτε άλλο τρόπο, και για την οποία χρησιμοποιούνται ειδικά περιοριστικά μέτρα για να περιοριστεί η επαφή τους με τον ευρύτερο πληθυσμό και το περιβάλλον». 

Οι δραστηριότητες περιορισμένης χρήσης κατατάσσονται σε τέσσερις κατηγορίες: η κατηγορία 1 αντιπροσωπεύει δραστηριότητες ανύπαρκτου ή αμελητέου κινδύνου οι κατηγορίες 2, 3 ή 4 αντιπροσωπεύουν δραστηριότητες χαμηλού, μεσαίου ή υψηλού κινδύνου, αντίστοιχα. 

Οι χώροι όπου λαμβάνουν χώρα οι δραστηριότητες περιορισμένης χρήσης, καθώς επίσης και οι εγκαταστάσεις θα πρέπει επίσης να γνωστοποιούνται. Ορισμένα κράτη μέλη γνωστοποιούν τις εγκαταστάσεις λόγω του ότι οι δραστηριότητες είναι δύσκολο να καταμετρηθούν. Ορισμένα κράτη μέλη απαιτούν γνωστοποιήσεις για δραστηριότητες σχετικές με ΓΤ φυτά ή ΓΤ ζώα στο πλαίσιο περιορισμένης χρήσης. 

Σύμφωνα με τις εκθέσεις των κρατών μελών, δεν πραγματοποιήθηκαν δραστηριότητες περιορισμένης χρήσης ΓΤΜ στη Βουλγαρία, στην Κύπρο, στην Εσθονία, στη Λετονία, στη Μάλτα και στη Ρουμανία, κατά την περίοδο που καλύπτει η έκθεση. 
Σύμφωνα με τις παρασχεθείσες πληροφορίες, οι περισσότερες δραστηριότητες εμπίπτουν στην κατηγορία 1 ή στην κατηγορία 2. Λιγότερες ήταν οι δραστηριότητες κατηγορίας 3 και 4, αλλά ο αριθμός τους έβαινε αυξανόμενος. Οι περισσότερες δραστηριότητες αφορούσαν την έρευνα. Αρκετές δραστηριότητες εξυπηρετούσαν εμπορικούς σκοπούς, όπως η παρασκευή διαγνωστικών μέσων, κτηνιατρικών/φαρμακευτικών προϊόντων. 

2.
Συστήματα κοινοποίησης και έγκρισης (και σχετικές αλλαγές)

Τα εθνικά συστήματα διέφεραν ελαφρά από πλευράς εμπλεκομένων αρχών. Σε πολλά κράτη μέλη, αρμόδια αρχή ήταν το υπουργείο Περιβάλλοντος ή φορείς που επικεντρώνονται σε περιβαλλοντικά θέματα. Σε άλλα κράτη μέλη, στις αρμόδιες αρχές συμπεριλαμβανόταν το υπουργείο Υγείας, το υπουργείο Εργασίας και Κοινωνικής Ασφάλισης, το υπουργείο Γεωργίας και Αγροτικής Ανάπτυξης ή το υπουργείο Επιστήμης και Έρευνας. Στο Βέλγιο και στη Γερμανία οι αρμόδιες αρχές λειτουργούν σε περιφερειακό επίπεδο. Σε διάφορα κράτη μέλη επιπρόσθετες αρχές και ειδικότερα συμβουλευτικοί φορείς συμμετέχουν στη διαδικασία έγκρισης. 

Βάσει των διατάξεων της οδηγίας, όταν μια εγκατάσταση δραστηριότητας κατηγορίας 1 πρόκειται να χρησιμοποιηθεί για πρώτη φορά, θα πρέπει να γνωστοποιείται η έναρξη χρήσης, ενώ η επακόλουθη χρήση δραστηριότητας κατηγορίας 1 είναι δυνατόν να πραγματοποιηθεί χωρίς άλλη γνωστοποίηση (άρθρο 6 και 7). Εντούτοις, η τσεχική νομοθεσία απαιτούσε νέα γνωστοποίηση σε περίπτωση που πρόκειται να χρησιμοποιηθεί ένας νέος ΓΤΟ (όχι μόνον νέοι χώροι). Για τις δραστηριότητες κατηγορίας 2 ακολουθείται μια παρόμοια διαδικασία με τη διαδικασία της κατηγορίας 1, ενώ οι δραστηριότητες των κατηγοριών 3 και 4 δεν δύνανται να αναληφθούν χωρίς προηγούμενη έγκριση της αρμόδιας αρχής.
Στη Σουηδία, η αρμόδια αρχή άρχισε την αναθεώρηση των δεν κανονισμών σχετικά με την περιορισμένη χρήση γενετικά τροποποιημένων οργανισμών με σκοπό να απλοποιήσει τη διαδικασία γνωστοποίησης για δραστηριότητες που αφορούν ΓΤΜ. Η Πορτογαλία άρχισε την αναθεώρηση της εθνικής της νομοθεσίας περί περιορισμένης χρήσης με σκοπό την ενίσχυση του ρόλου των εμπειρογνωμόνων στην όλη διαδικασία και τον προσδιορισμό των τελών που καταβάλλονται για την πραγματοποίηση των γνωστοποιήσεων.
3.
Αξιολόγηση του κινδύνου και κατάταξη των περιορισμένων χρήσεων
Τα περισσότερα κράτη μέλη μετέφεραν στην εθνική τους νομοθεσία τις κατευθυντήριες γραμμές της Επιτροπής για την αξιολόγηση του κινδύνου, ενώ άλλα μετέφεραν απευθείας παραπομπή στις εν λόγω κατευθυντήριες γραμμές. 
Στην πλειονότητα των κρατών μελών, οι δραστηριότητες κατατάσσονται σε τέσσερις κατηγορίες, όπως προβλέπεται από την οδηγία. Η Φινλανδία γνωστοποίησε ότι η κατάταξη των εξασθενημένων ιών, καλλιεργειών κυττάρων και παθογόνων παραγόντων υπήρξε προβληματική σε ορισμένες περιπτώσεις. 
Γενικά, ζητήθηκε από τους χρήστες να προχωρήσουν σε δική τους αξιολόγηση του κινδύνου, όπως προβλέπεται από το άρθρο 4 παράγραφος 2 της οδηγίας. Εντούτοις, σε ορισμένα κράτη μέλη η αξιολόγηση του κινδύνου πρέπει να πραγματοποιείται ή τουλάχιστον να ελέγχεται από επαγγελματία σύμβουλο και επανεξετάζεται από συμβουλευτικό φορέα εμπειρογνωμοσύνης.
4.
Ατυχήματα
Ελάχιστα κράτη μέλη (η Φινλανδία, η Ιρλανδία, οι Κάτω Χώρες και το Ηνωμένο Βασίλειο) ανέφεραν ατυχήματα σύμφωνα με τον ορισμό που προβλέπεται στο άρθρο 2 στοιχείο δ) της οδηγίας. Η Φινλανδία ανέφερε ένα ατύχημα σχετικό με πείραμα στο οποίο χρησιμοποιήθηκε γονίδιο εντεροτοξίνης (enterotoxin gene) από χρυσίζοντα σταφυλόκοκκο S. Aureus χωρίς μέτρα ασφαλείας, πράγμα που είχε επίπτωση στην υγεία του χρήστη. Η Ιρλανδία ανέφερε ένα ατύχημα που προκλήθηκε από την θραύση του γυάλινου άκρου δοκιμαστικού σωλήνα Pasteur κατά τη διάρκεια της αναρρόφησης υπερκείμενου υγρού από καλλιέργεια με θρυψίνη γενετικά τροποποιημένων κυττάρων HeLa επιμολυσμένων με lentivirus. Το περιεχόμενο διείσδυσε στο δέρμα του χρήστη. Οι Κάτω Χώρες ανέφεραν 9 συμβάντα, χωρίς συνέπειες για την υγεία ή το περιβάλλον. Το Ηνωμένο Βασίλειο ανέφερε 7 ατυχήματα στα οποία εμπλέκονταν ΓΤΜ που ανήκαν στην κατηγορία 2, και συγκεκριμένα δύο αστοχίες περισταλτικών αντλιών (E. coli HMS174 (DE3) γενετικά τροποποιημένου για την έκφραση επιφανειακών πρωτεϊνών Neisseria meningitidis, καθώς επίσης και ιού γρίπης H5N1), αστοχία συσκευής επώασης (M. tuberculosis), έμφραξη χαλύβδινου σωλήνα (εμβόλιο κατά του ιού της γρίπης), αστοχία σε διαδικασία ένεσης (χοίροι στους οποίους έγινε ένεση με ΓΤ Actinobacillus pleuropneumoniae) και δύο τραυματισμοί από βελόνα (vaccinia virus και Leishmania mexicana).

Όλα τα ιδρύματα όπου έλαβαν χώρα τα ατυχήματα προέβησαν στη λήψη των κατάλληλων μέτρων για τη βελτίωση των διαδικαστικών πλευρών, ώστε να αποφευχθούν παρόμοια συμβάντα στο μέλλον, όπως η προσαρμογή ή η αλλαγή της τυπικής διαδικασίας λειτουργίας της επιχείρησης σε μια περίπτωση τροποποιήθηκε η μέθοδος αξιολόγησης κινδύνου, ενώ σε άλλη περίπτωση το προσωπικό παρακολούθησε κατάρτιση για τη νέα τεχνική μέθοδο που είχε προκαλέσει προβλήματα.
5.
Ζητήματα επιθεώρησης και επιβολής
Οι εθνικές εκθέσεις δείχνουν κυμαινόμενο επίπεδο ελέγχου στα διάφορα κράτη μέλη. Σε ορισμένα κράτη μέλη οι επιθεωρήσεις πραγματοποιήθηκαν από την αρμόδια αρχή, ενώ σε άλλα οι επιθεωρήσεις πραγματοποιήθηκαν ανεξάρτητα από την αρμόδια αρχή. Ο αριθμός των επιθεωρητών που συμμετείχαν στον έλεγχο ΓΤΜ διέφερε σε μεγάλο βαθμό ανά κράτος μέλος. Οι διαδικασίες ελέγχου ήταν επίσης αρκετά διαφορετικές στην ΕΕ 27.

Στην Δανία επιθεωρήθηκαν όλες οι δραστηριότητες μετά από γνωστοποίηση νέων χώρων ή αλλαγών σε ήδη καταχωρημένες εγκαταστάσεις, ενώ στην Αυστρία εκτελέστηκαν μόνον τυχαίοι έλεγχοι. Στην Φινλανδία, στη Γερμανία, στη Λιθουανία και στο Ηνωμένο Βασίλειο, ο βαθμός επιθεώρησης βασίστηκε κυρίως στην κατηγορία των περιορισμένων χρήσεων. Στη Φινλανδία η χρήση κατηγορίας 3 επιθεωρούνταν συχνότερα (τουλάχιστο κάθε δεύτερο έτος) από τη χρήση κατηγορίας 1 ή 2 ( τουλάχιστον κάθε 5/4 έτη αντίστοιχα)·στο Ηνωμένο Βασίλειο, εγκαταστάσεις που λειτουργούν στην κατηγορία 2 αποτέλεσαν αντικείμενο επίσκεψης περίπου κάθε 5 έτη εγκαταστάσεις που λειτουργούν στην κατηγορία 3 περίπου κάθε 3 έτη και εγκαταστάσεις που λειτουργούν στην κατηγορία 4 περίπου κάθε έτος. Η Λιθουανία επιθεωρούσε τους χώρους τουλάχιστον κάθε 3 έτη για χρήσεις κατηγορίας 1, κάθε 2 έτη για την κατηγορία 2 και κάθε έτος για χρήσεις κατηγορίας 3 και 4. Στη Φιλανδία για ορισμένες ειδικές περιπτώσεις, προβλεπόταν γραπτή διαδικασία επιθεώρησης. 
Ορισμένα κράτη μέλη όπως η Κύπρος, η Δανία, η Ρουμανία, η Πορτογαλία, η Δημοκρατία της Σλοβακίας, η Σλοβενία και το Ηνωμένο Βασίλειο διόρισαν ειδικευμένους επιθεωρητές για την περιορισμένη χρήση ΓΤΜ.

Κατά τη διάρκεια των επιθεωρήσεων, διαπιστώθηκε ότι ήταν απαραίτητες οι ακόλουθες βελτιώσεις: χρήστες που ήδη δραστηριοποιούνται στην περιορισμένη χρήση ΓΤΟ/ΓΤΜ χωρίς να έχουν προηγουμένως λάβει σχετικά έγκριση ·έλλειψη γνώσης σχετικά με τις προϋποθέσεις συναίνεσης που εκδίδονται αναφορικά με δραστηριότητες περιορισμένης χρήσης ·έλλειψη ειδικού προσώπου για τον χειρισμό νομικών απαιτήσεων και απαιτήσεων ασφάλειας έλλειψη κατάρτισης των αρμοδίων βιολογικής ασφάλειας ή των επικεφαλής σχεδίων γνωστοποίηση χώρων χωρίς γνωστοποίηση των δραστηριοτήτων άλλες. 
6.
Προβλήματα ερμηνείας των διατάξεων
Ορισμένα κράτη μέλη υπέδειξαν θέματα που απαιτούν περαιτέρω διευκρίνιση, αναφορικά με μια αναγκαία επικαιροποίηση της τεχνικής και επιστημονικής προόδου και/ή περαιτέρω εναρμόνισης σε ευρωπαϊκό επίπεδο.
Στην Αυστρία, Βουλγαρία, Κύπρο, Εσθονία, Λετονία, Λιθουανία, Μάλτα, Πορτογαλία, Ρουμανία και Σλοβακία δεν αναφέρθηκαν συγκεκριμένα προβλήματα σχετικά με την ερμηνεία των διατάξεων. Για τα νέα κράτη μέλη, στην πλειονότητα των περιπτώσεων ο λόγος είναι η έλλειψη γνωστοποιήσεων εξαιτίας της έλλειψης δραστηριοτήτων. 
Το Βελγίο, η Τσεχική Δημοκρατία η Ουγγαρία και οι Κάτω Χώρες αντιμετώπισαν προβλήματα αναφορικά με την αξιολόγηση του κατά πόσον η εφαρμογή ορισμένων νέων τεχνικών οδήγησε σε γενετικά τροποποιημένο οργανισμό και εμπίπτει στο πεδίο εφαρμογής της οδηγίας 2009/41/EΚ. Μετά από αίτημα των αρμόδιων αρχών της οδηγίας 2001/18/EΚ η Επιτροπή συγκρότησε τον Οκτώβριο του 2007 μια ομάδα εργασίας νέων τεχνικών για την αξιολόγηση ενός μη εξαντλητικού πίνακα τεχνικών αναφορικά με το κατά πόσον αυτές οδηγούν σε παραγωγή γενετικά τροποποιημένου οργανισμού ή μικροοργανισμού, όπως ορίζεται σύμφωνα με τις οδηγίες 2001/18/EΚ και 2009/41/EΚ. Το αποτέλεσμα αναμένεται να συμβάλει στη διευκρίνιση του κατά πόσον ορισμένες νέες τεχνικές οδηγούν σε γενετικά τροποποιημένους οργανισμούς και εμπίπτουν στο πεδίο εφαρμογής της οδηγίας 2009/41/EΚ.

Οι Κάτω Χώρες, η Ισπανία, η Ουγγαρία, η Τσεχική Δημοκρατία, το Βέλγιο και η Φινλανδία διαπίστωσαν την ανάγκη να διευκρινιστεί το πεδίο εφαρμογής της οδηγίας 2009/41/EΚ και της οδηγίας 2001/18/EΚ όσον αφορά τις κλινικές δοκιμές. 

Άλλα προβλήματα που αντιμετωπίστηκαν στην περίπτωση της εφαρμογής της οδηγίας 2009/41/EΚ ήταν τα ακόλουθα: οι δυσχέρειες αναφορικά με την ανίχνευση και την ταυτοποίηση των ΓΤΟ (Γερμανία), έλλειψη σαφήνειας της ορολογίας (Γερμανία, Φινλανδία) ·υπερβολικά μεγάλος αριθμός γνωστοποιήσεων κατηγορίας 1 που θα πρέπει να επανεξεταστούν (Δανία) ή υπερβολικά μεγάλος αριθμός επιθεωρήσεων (Ιρλανδία) ·υψηλός αριθμός γνωστοποιήσεων για φορείς ιών χαμηλού κινδύνου (Ηνωμένο Βασίλειο) που δημιούργησε σημαντική διοικητική επιβάρυνση· δυσχέρειες στη λήψη σχολίων από τους χρήστες που εργάζονται με ΓΤΟ/ΓΤΜ (Ισπανία). Τα κράτη μέλη πρότειναν διάφορα μέτρα, όπως να συμπεριληφθούν ασφαλείς οργανισμοί στο μέρος Γ του παραρτήματος II της οδηγίας 2009/41/EΚ (Σλοβενία), να δημιουργηθεί μια ομάδα εργασίας της ΕΕ για ΓΤΜ που θα εστιάζει στις ερευνητικές δραστηριότητες υπό το πρίσμα της οδηγίας 2009/41/EΚ και να αλλάξουν οι απαιτήσεις για την γνωστοποίηση των δραστηριοτήτων κατηγορίας 2 (Ηνωμένο Βασίλειο).

7.
Κλινικές δοκιμές βάσει των διατάξεων της οδηγίας
Οι εθνικές εκθέσεις έδειξαν ότι τα κράτη μέλη ασχολήθηκαν με τις κλινικές δοκιμές κατά ιδιαίτερα διαφορετικούς τρόπους. Ορισμένα κράτη μέλη θεώρησαν ότι οι κλινικές δοκιμές εμπίπτουν αποκλειστικά στο πεδίο εφαρμογής της οδηγίας 2001/18/EΚ (παραδείγματος χάρη η Σουηδία), ενώ άλλα κράτη μέλη, όπως η Δανία και Φινλανδία, θεώρησαν ότι αυτές εμπίπτουν αποκλειστικά στο πεδίο εφαρμογής της οδηγίας 2009/41/EΚ. Άλλα κράτη μέλη (Ισπανία, ΗΒ) αποφασίζουν κατά περίπτωση αν μια κλινική δοκιμή θεωρείται ως περιορισμένη χρήση ή ως ηθελημένη ελευθέρωση.
Από πλευράς αριθμών, η Γαλλία ανέφερε 228 κλινικές δοκιμές, σημαντική αύξηση των αριθμών σε σύγκριση με προηγούμενες περιόδους αναφοράς. Στις χώρες Βουλγαρία, Κύπρο, Εσθονία, Φινλανδία, Ουγγαρία, Ιρλανδία, Λετονία, Λιθουανία, Μάλτα, Πορτογαλία, Ρουμανία, Σλοβακία και Σλοβενία δεν πραγματοποιήθηκαν κλινικές δοκιμές με χρήση ΓΤΟ/ΓΤΜ.
8.
Δημόσια διαβούλευση και ενημέρωση
Τα κράτη μέλη γενικά υπέδειξαν την διαβούλευση με το κοινό ως μέρος της διαδικασίας έγκρισης. Η προσέγγιση των κρατών μελών ήταν ποικίλη. Ορισμένα κράτη μέλη εστίασαν στη διαβούλευση με το κοινό μόνο αναφορικά με τις κατηγορίες 3 και 4 (Αυστρία), άλλα κράτη μέλη άφησαν τις αρμόδιες αρχές να αποφασίσουν, όσον αφορά τις λοιπές κατηγορίες, κατά πόσον χρειαζόταν διαβούλευση με το κοινό (Ιρλανδία, Πορτογαλία, Πολωνία, Ρουμανία). 

Η πλειονότητα των κρατών μελών εγκατέστησε ένα βασισμένο στον παγκόσμιο ιστό σύστημα για την τακτική διαβούλευση με το κοινό. Ορισμένα κράτη μέλη διέθεταν ηλεκτρονικά μητρώα (βάσεις δεδομένων) για αιτήσεις που υποβλήθηκαν βάσει της οδηγίας 2009/41/EΚ. Στις χώρες Βέλγιο, Βουλγαρία, Τσεχική Δημοκρατία, Δανία, Ιρλανδία, Λιθουανία, Κάτω Χώρες, Πολωνία, Ρουμανία, Σλοβακία και Ηνωμένο Βασίλειο, το γενικό κοινό είχε πρόσβαση στη σύνοψη των αιτήσεων που διατίθεντο στις εν λόγω βάσεις δεδομένων. 

Η Ουγγαρία ζητούσε από τον γνωστοποιούντα μια σύνοψη της αξιολόγησης κινδύνου για λόγους πληροφόρησης του κοινού, η οποία διατίθετο για εξέταση στη Γραμματεία του Συμβουλευτικού Οργανισμού Γονιδιακής Τεχνολογίας. Στις Κάτω Χώρες μόνο το όνομα του γνωστοποιούντος, ο τίτλος του σχεδίου και η ημερομηνία έκδοσης της άδειας δημοσιεύονταν, αλλά το κοινό μπορούσε να ζητήσει πρόσβαση σε μια εκδοθείσα άδεια.
Άλλες προσεγγίσεις για την γνωστοποίηση πληροφοριών στο κοινό στο πλαίσιο της οδηγίας 2009/41/EΚ περιελάμβαναν δημόσιες συνεδριάσεις των συμβουλευτικών φορέων (Ηνωμένο Βασίλειο, Τσεχική Δημοκρατία), σεμινάρια (Τσεχική Δημοκρατία, Μάλτα), δημοσιεύσεις, όπως ετήσιες εκθέσεις (Βέλγιο, Γερμανία, Τσεχική Δημοκρατία) ή φυλλάδια (Μάλτα). Στη Δανία οι εγκεκριμένες γνωστοποιήσεις δημοσιεύονταν σε εφημερίδες εθνικής και τοπικής κυκλοφορίας. 

9.
Προστασία εμπιστευτικών πληροφοριών 
Το άρθρο 18 της οδηγίας 2009/41/EΚ προβλέπει την προστασία των πληροφοριών εμπιστευτικού χαρακτήρα. Η αρμόδια αρχή προσδιορίζει κατά πόσον οι πληροφορίες που υποβάλλονται από τον γνωστοποιούντα θα πρέπει να θεωρηθούν εμπιστευτικού χαρακτήρα σύμφωνα με τις απαιτήσεις του άρθρου 18 παράγραφος 1 της οδηγίας. 

Γενικά, ο επιχειρηματίας θα πρέπει να αναφέρει στην αίτησή του/της προς την αρμόδια αρχή τα στοιχεία που επιθυμεί να θεωρηθούν ως εμπιστευτικού χαρακτήρα. Τα περισσότερα κράτη μέλη αποφάσισαν, με βάση το αίτημα του επιχειρηματία, ότι ορισμένα συγκεκριμένα στοιχεία θα πρέπει να τηρούνται απόρρητα (Ιρλανδία, Αυστρία, Βέλγιο) κοινή παρένθεση. Στις Κάτω Χώρες έπρεπε να υποβληθεί μια γενική περιγραφή των σημείων με εμπιστευτικό χαρακτήρα, ώστε να παρέχονται στο κοινό πληροφορίες αξιολόγησης σχετικά με τον κίνδυνο.
Τα κράτη μέλη έλαβαν κατάλληλα μέτρα για την προστασία των εμπιστευτικών πληροφοριών. Στις Κάτω Χώρες μόνο ειδικά εξουσιοδοτημένο προσωπικό είχε πρόσβαση στις αίθουσες όπου γινόταν χειρισμός των εμπιστευτικών πληροφοριών. Η τάση των κρατών μελών ήταν να ζητούν την υποβολή τεχνικού φακέλου με μη ευαίσθητου χαρακτήρα πληροφορίες και, όπου χρειαζόταν, ένα παράρτημα με εμπιστευτικά στοιχεία (Βέλγιο, Κάτω Χώρες). 
10.
Απόρριψη αποβλήτων 
Τα κράτη μέλη εξέτασαν τη διαχείριση των αποβλήτων κατά κατηγορία χρήσης ή κατηγορία αποβλήτων. Τα κράτη μέλη που δεν παρείχαν οιαδήποτε πληροφορία ως προς τα θέματα αυτά ανέφεραν ότι είτε δεν υπήρξε αλλαγή σε σχέση με την προηγούμενη έκθεση ή εξήγησαν ότι δεν υπήρξε δραστηριότητα στον εν λόγω τομέα.
Σύμφωνα με την οδηγία 2009/41/EΚ, για εργαστηριακές δραστηριότητες, η αδρανοποίηση των ΓΤΜ στα λύματα των νιπτήρων και των νεροχυτών καθώς και των καταιωνιστήρων και παρόμοιων αποχετεύσεων δεν απαιτούνταν για επίπεδα περιορισμού 1 και 2, ήταν προαιρετική για το επίπεδο 3 και υποχρεωτική για το επίπεδο 4. Εντούτοις, για εργαστηριακές δραστηριότητες, η αδρανοποίηση των ΓΤΜ στα μολυσμένα υλικά και τα απόβλητα ήταν προαιρετική για το επίπεδο 1 και υποχρεωτική για τα επίπεδα 2, 3 και 4. λίγα κράτη μέλη (Βέλγιο, Λιθουανία, Πορτογαλία και Ισπανία) υπέδειξαν ότι όλοι οι τύποι λυμάτων θα έπρεπε να αδρανοποιούνται πριν από την απόρριψή τους, προχωρώντας με τον τρόπο αυτό πέραν των όσων απαιτεί η οδηγία.
Ξεκινώντας με το επίπεδο 2, τα κράτη μέλη απαιτούν περιγραφή των μέτρων περιορισμού και ελέγχου που πρόκειται να εφαρμοστούν, η οποία περιλαμβάνει στοιχεία για τη διαχείριση, την επεξεργασία, την τελική μορφή και τον τελικό προορισμό των παραγόμενων αποβλήτων, σύμφωνα με την οδηγία 2009/41/EΚ. Για το επίπεδο 1, η οδηγία απαιτεί την υποβολή πληροφοριών σχετικά με τη διαχείριση αποβλήτων με τη μορφή περίληψης. 
Ορισμένα κράτη μέλη διέθεταν εγκαταστάσεις επεξεργασίας αποβλήτων ειδικές για την αδρανοποίηση ΓΤ αποβλήτων (Γερμανία, Φινλανδία, Ιρλανδία και Ηνωμένο Βασίλειο). Σε χώρες όπου δεν υπήρχαν εγκεκριμένες εγκαταστάσεις επεξεργασίας ΓΤ αποβλήτων, οι χρήστες αδρανοποιούσαν οι ίδιοι τα απόβλητά τους που περιείχαν ΓΤΟ (Δανία) ή χρησιμοποιούσαν τις διαθέσιμες γενικές εγκαταστάσεις επεξεργασίας αποβλήτων (Ουγγαρία, Τσεχική Δημοκρατία). 
11.
Συμπεράσματα 
Οι περισσότερες δραστηριότητες περιορισμένης χρήσης ενέπιπταν στην κατηγορία 1 ή στην κατηγορία 2. Σημαντικά λιγότερες ήταν οι δραστηριότητες κατηγοριών 3 και 4 που εκτελέστηκαν, αλλά ο αριθμός τους βαίνει αυξανόμενος. Οι περισσότερες δραστηριότητες ήταν σχετικές με την έρευνα, αλλά ορισμένες εξυπηρετούσαν εμπορικούς σκοπούς, όπως η παρασκευή διαγνωστικών μέσων ή κτηνιατρικών ή φαρμακευτικών προϊόντων. Γενικά, τα κράτη μέλη εφάρμοσαν την οδηγία με παρεμφερή τρόπο. Διάφορες προέκυψαν, καθώς τα κράτη μέλη θέσπισαν πρόσθετη νομοθεσία σε όλους σχεδόν τους τομείς που καλύπτονται από την οδηγία.
Οι εθνικές εκθέσεις έδειξαν ότι τα κράτη μέλη αντιμετώπιζαν τις κλινικές δοκιμές κατά διαφορετικούς τρόπους. Ορισμένα κράτη μέλη εφήρμοσαν την οδηγία 2009/41/EΚ σχετικά με την περιορισμένη χρήση των ΓΤΜ, άλλα την οδηγία 2001/18/EΚ σχετικά με την ηθελημένη ελευθέρωση ΓΤΟ στο περιβάλλον και ακόμη, αλλά, εφήρμοσαν άλλη εθνική νομοθεσία. Οι εν λόγω διαφορές προκύπτουν από διαφορές στην ερμηνεία των παραρτημάτων της οδηγίας 2001/18/EΚ και της οδηγίας 2009/41/EΚ, ειδικότερα, καθώς η τελευταία δεν έχει ειδικά σχεδιαστεί για κλινικές δοκιμές. Εντούτοις, αμφότερες οι οδηγίες αναθέτουν την αρμοδιότητα κανονιστικής ρύθμισης των κλινικών δοκιμών που αφορούν ΓΤ μικροοργανισμούς ουσιαστικά στα κράτη μέλη, η οδηγία 2009/41/EΚ με τη θέσπιση ελαχίστων προτύπων, αφήνοντας στα κράτη μέλη τη δυνατότητα να προχωρήσουν πέραν αυτών των ελαχίστων προτύπων, και η οδηγία 2001/18/EΚ αναθέτοντας την αρμοδιότητα για έγκριση γνωστοποιήσεων του μέρους Β στα κράτη μέλη. Ορισμένα κράτη μέλη υποδεικνύουν ότι θα ήταν χρήσιμη περαιτέρω εναρμόνιση. Εντούτοις, πράγμα ακόμη σημαντικότερο, αμφότερες οι οδηγίες έχουν ως κοινό στόχο ένα υψηλό επίπεδο προστασίας, έτσι ώστε από άποψη ασφαλείας, να μην αποτελεί προς το παρόν προτεραιότητα για την Επιτροπή, η περαιτέρω εναρμόνιση σε επίπεδο Ένωσης.
�	Καταβλήθηκε κάθε προσπάθεια για να εξασφαλιστεί η ακρίβεια του υλικού που περιέχεται στην παρούσα έκθεση. Η εθνική νομοθεσία των κρατών μελών με την οποία μεταφέρθηκε η οδηγία 2009/41/EΚ στο εθνικό δίκαιο υπήρξε το αντικείμενο ελέγχου συμμόρφωσης που πραγματοποιήθηκε από την Επιτροπή. Η παρούσα έκθεση συντάχθηκε με την επιφύλαξη των αποτελεσμάτων του ελέγχου συμμόρφωσης και κάθε πιθανής ενέργειας εξ ονόματος της Επιτροπής σύμφωνα με το άρθρο 258 της Συνθήκης για τη λειτουργία της ΕΕ, σε περιπτώσεις κατά τις οποίες έχει διαπιστωθεί ότι κράτη μέλη έχουν μεταφέρει κατά τρόπο μη ορθό την οδηγία 2009/41/EΚ στην εθνική τους νομοθεσία.

